<classify> MAMLAKA ya Mapato nchini TRA imefanikiwa kukusanya Sh trilioni 11.96 katika kipindi cha miezi tisa ya mwaka 201819 kuanzia Julai 2018 hadi Machi 2019.Akizungumza na waandishi wa habari jana jijini Dar es Salaam, Mkurugenzi wa Huduma na Elimu kwa Mlipakodi, Richard Kayom- bo pichani alisema kuwa katika robo tatu ya mwaka wa fedha 201819, TRA ilifanikiwa kukusanya Sh trilioni 1.30.Alifafanua makusanyo hayo kuwa fedha hizo ni kwa mwezi Januari mwaka huu, lakini pia mwezi Febru- ari mwaka huu walifanikiwa kukusanya Sh trilioni 1.23 na Sh trilioni 1.43 zilikusanywa kwa mwezi Machi, mwaka huu. Kwa kipindi cha Julai mwaka jana tulikusanya Sh trilioni 1.20, Agosti mwaka huo huo tulikusanya Sh trilioni 1.27, Septemba tulikusanya Sh trilioni 1.36, Oktoba tulikusanya Sh trilioni 1.29, Novemba mwaka jana tulikusanya Sh trilioni 1.21, na Desemba tulikusanya Sh trilioni 1.63, alifafanua Kayombo.Kayombo alisema kuwa TRA makusanyo hayo yanatokana na walipakodi wote waliochangia kwa hiari kulipa kodi zao kwa wakati. Tunawahimiza wale ambao bado wanasuasua kujitokeza kulipa kodi hizo kwa wakati. TRA itaendelea kuhimiza wananchi wote ambao wana changamoto za kikodi kutembelea ofisi zetu ili kuonana na Mameneja wa mikoa na wilaya kwa ufumbuzi wa changamoto hizo, alisema Kayombo.Aliongeza kuwa katika kuongeza wigo wa kodi, TRA imeweka utaratibu wa kurahisisha upatikanaji wa Namba ya Utambulisho wa Mlipakodi TIN kwa kushirikiana na Mamlaka ya Vitambulisho vya Taifa NIDA. Alisema kwa kupitia utaratibu huo, TIN zinaweza kutolewa katika ofisi zote za TRA katika ngazi ya Mkoa na Wilaya baada ya mwombaji kuwasilisha kitambulisho cha taifa au kwa kupata namba ya kitambulisho wakati kitambulisho kikiendelea kushughulikiwa.Sambamba na hilo, TRA inaendelea kuhamasisha, kutoa elimu ya kodi na kusajili walipakodi wapya katika mikoa, wilaya na vitongoji mbalimbali nchini kote, alisisitiza. Katika hatua nyingine, mamlaka hiyo imewataka wamiliki wa majengo nchini kujitokeza kulipa kodi za majengo haraka kuepuka usumbufu wa kulipa kodi mwishoni kwani viwango vilivyopo ni rafiki na vinalipika. Viwango hivyo kwa mwaka ni Sh 10,000 kwa nyumba za kawaida, shilingi 50,000 kwa kila sakafu nyumba ya ghorofa katika Majiji, Manispaa na Halmashauri za Miji na shilingi 20,000 kwa jengo la ghorofa katika maeneo ya halmashauri za wilaya, alifafanua Kayombo.  <topic>: KITAIFA 